text: Brandtomter får lov at ligge hen i årevis
  13 februar 2010 kl. 12.32
  En brandtomt i Nordborg frustrerer både borgere og myndigheder: De mener, at ejendommen skæmmer og er til fare for både forbipasserende og områdets børn.
  Det er en bygning på Storegade i Nordborg, der har fået både borgere og kommune på barrikaderne. Bygningen brændte i 2008, og siden har den fået lov at forfalde. I løbet af de sidste to uger har 1000 borgere meldt sig ind i en Facebook-gruppe på internettet i protest mod brandtomten.
  
  Magtesløse
  Men ifølge byrådsmedlem i Sønderborg, Venstre-manden Peter Hansen, er der ikke meget at gøre.
  - Vi har ingen mulighed for at gribe ind fra kommunens side, så længe ejeren forklarer, at han afventer en afgørelse fra forsikringsselskabet.
  
  Flere eksempler
  Også i Kruså og Nørre Nebel har brandtomter længe ligget tomme hen - til stor irritation for borgere og erhvervsliv. Trods lokalplaner og byggelov kan kommunen nemlig kun fjerne en nedbrændt ejendom, hvis det kan bevises, at den er til fare.
  Men så længe bygningen er behørigt afspærret, kan myndighederne ikke foretage sig mere med byggeloven i hånd.
  